Sabtu, 31 Maret 2012
SAMBRAMA PAWIWAHAN
Sang parama sadaka sane arumang tityang, para panglingsir, para prajuru adat miwah dines sane kesumayang tityang, para atiti tios sane taler wangiang tityang. Maka purwakaning pangastuti tityang ngaturang suksmaning pangastungkara
Om Swastyastu
Tan parameya, tan keni winilang garjita manah tityang dawning tityang kasarengin para atiti sami sida matemu wadana, masadu ajeng ring galahe sane dahat becik rahinane puniki, nenten tios jagi iring tityang sareng-sareng nunas ica ring Ida Sang Sangkan Paraning Dumadi, ring Ida Sang Hyang Widhi Wasa, mogi irage sareng sami pamekas sang dampati, sang sane kawidhi wadanen miwah sakulawarganyane ngamangguhang kerta rahajeng, dirgahayu dirghayusa, tan keneng upadrawa, ngamangguhang mokshartam jagadhita ya ca iti dharma.
Ratu Ida Dane para atiti sami
Sang pradnyan maosang, mauripe ring jagate kocap wantah akijapan tatit. Yen baosang suwe, yukti suwe, yen baosang ajebos, yukti wantah ajebos pisan. Yadiastu asapunika, ngiring kauripane sane ajebos puniki dagingin antuk subha karma, antuk pikahyun, baos miwah parilaksana sane becik, amerih sukaning parajana, tan ngetung laraning awak, dumadak kapungkur wekas prasida ngamangguhang suba pala.
Yukti, yen jagi ngardi sane becik, waluya amawa wungkal mareng agraning parwata, kadi ninting batu ka pucak gununge. Yen jagi ngardi sane kaon waluya anglepasaken wungkal sakeng agraning parwata, kadi ngelebang batu saking pucak gununge. Gumanti abot, meweh jagi ngardi sane becik. Yadiastu asapunika, sampunang surud ngardi rahayu, sampunang surud mapakardi sane becik, duaning makasami punika wantah ajah-ajah Sang Hyang Agama sane prasida jagi ngatehang nyujur suniatane, masikian ring Sang Hyang Ekatma.
Ratu Ida Dane para atiti sane kasutriang tityang, pamekas ring dampati purusa pradana miwah ring kulawargannyane. Pawiwahane puniki boya ja panguntat pamargi kahuripane. Yening masa pawiwahane puniki sampun kalintangin, ring ajeng nyelantah margi kauripane sane dahat panjang, tan pantara yajanannyane. Margine punika boya ja margi sane nulus, kemawon margi sane kebekan antuk duwi, batu tanying miwah pangandang tiyosan. Yen prade iraga tan urati nindakang batis, pastika jagi katanjung. Punika awinan, plapanin matindakan, uratiang, pedasang margine sawireh anake katanjung ten ja ring bukite, ten ja ring batune ageng, kemawon ring batune cerik. Yen sampun katanjung, tan dugi-dugi antuk sakitne.
Ratu Ida Dane sareng sami
Tityang nunas galah ajebos, dawning tityang jagi mapiteket amatra ring sang dampati, dumadak wenten pikenohnyane.
Makurenane punika satmaka sampun nyikiang kalih gambar ring jinah logame asiki. Yen wantah asiki madaging gambar, jinah logame tan paaji. Punika mawinan sang kalih mangda satata salunglung sabayantaka, kadi I jukung sareng I dayung. Yukti dayunge, I jukung ajaka makotek, kewanten sampunang bas pepes makotek, yen satata makotek, I jukung tan jagi nahenin rauh ring tatujonnyane. Yen I jukung nglaksanayang swadharmaning jukung, I dayung satata nglaksanayang swadharmaning dayung, sinah I jukung prasida mlayar ngentas segarane linggah, mawastu sida labda karya, ngamangguhang sidaning don.
Taler wenten wimba tiyos, kadi I timba lan I semer. Yen I timba satata nyegik baduur, ipun tan jagi molihang toya. Yen prade I timba nyak nyerod nuunang, ngandapang dewek, janten prasida molihang toya sane wenten ring semere. I semer sampunang cupar, riantuk yen sampun toyane sida kasalud, wigunanne pastika mawuwuh, dados anggen mabersih, dados anggen nyakan, pamekas dados anggen tirta mautama nglukat sarwa mala.
Ring dampati purusa tityang mapakeling, nyuang anak istri satmaka ngidih pijer sane kabibitin olih reramannyane. Risampune rauh ring paumahan sang lanang, melahang mamula pijere punika, siamin, pagehin, apang kapungkur wekas mentik dadi nyuh ane werdi. Yen suba mentik dadi nyuh, slepan, busung, bungkak, duwegan katekeng nyuhnyane dadi wigunayang. Yen prade buin pidan nyuhe tua, sing sida buin mabuah, punyannyane ane wayah ento dadi anggon seseh anggon ngwangun gedong, tongos parisentanane masayuban.
Inggih Ratu Ida Dane para darsika sane wangiang tityang. Wantah asapunika atur tityang, dumadak sarine sida kamolihang, ampasne sida kakutang.
Ampura pang banget tunas tityang, dwaning sampun janten katah kirang langkung antuk tityang matur iriki ring ajeng, dumadak sweca ngampurayang.Om Shantih, Shantih, Shantih Om
PUISI BALI ANYAR
Jendéla kayun
Iriki ring sor jendélané,
Tiang melengok ngaksinin sang surya sané megingsir ka bucun galah,
umbarane barak nyanggra sandikala sane rauh magpagin wengi,
nutdutin manah sane katepesin rasa kangen,
kangen tekén munyin rerama, kangen tekén embahan pitresnan rerama,
ejoh dini tiang manongos, ngisinin raga antuk widya,
mangda maguna, dados sundih ring kulawarga,
yadiastu sunarnyane remrem nanging setata ngangetin,
Ngukir kenyem bangga ring cangkem rerama,
Suryane engseb ninggalin lawat I punyan waru,
Sang Hyang Bayu budal tan ngesirin kampid I paksi malih,
jendélané kasineb, I paksi maparama santi,
Om Çantih, Çantih, Çantih, Om
Olih : Sang Made Tresna Wicaksana
PUISI BALI ANYAR
***PAKLELING***
Gumi suba wayah
Kadi rasa berag nandang layah
Tuara ada ne ngenah
Makejang pada ngendah
Suba liu jani benyah
Pegat tan pakah
Kahyun ba goyah
Enggal suba serah
Elingang jadma corah
Karmane tan salah
Anggen pawarah
Minab sampun katah
Lali ring natah
Soma Umanis, 23 Mei 2011
I Putu Gede Bagus Antara
Langganan: Entri (Atom)
ind_Latn ban_Latn ban_Latn afr_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn afr_Latn ban_Latn ban_Latn nld_Latn ban_Latn ban_Latn ban_Latn ban_Latn ban_Latn zsm_Latn hau_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn sun_Latn